ไฟแนนซ์ทูเดย์
ธนาคารอิสลามแห่งประเทศไทย หรือ ไอแบงก์ เปิดรับกรรมการผู้จัดการคนใหม่อีกรอบ ระหว่างวันที่ 17 ก.ค.-15 ส.ค.นี้
29 ก.ค. 2560

โดย...ช.ชดา
- ธนาคารอิสลามแห่งประเทศไทย หรือ ไอแบงก์ เปิดรับกรรมการผู้จัดการคนใหม่อีกรอบ ระหว่างวันที่ 17 ก.ค.-15 ส.ค.นี้ ผ่านมาสองสัปดาห์ยังไม่มีใครยื่นใบสมัคร งานนี้ สคร.มั่นใจว่าใกล้วันครบกำหนดจะมีคนมายื่นหลายรายอย่างแน่นอน เพราะตอนนี้ไอแบงก์ไม่มีหนี้เสียแล้ว มีสินทรัพย์ให้บริหาร 6-7 หมื่นล้านบาท
ด้าน ธนาคารออมสิน แม้จะกระอักเลือดในฐานะผู้ถือหุ้นที่จะต้องไรท์ออฟรับขาดทุนที่ไม่ได้ก่อไปกับเขาด้วย ก็ทำใจได้ระดับหนึ่ง และหวังว่ารอบนี้ไอแบงก์จะฟื้นตัวได้เสียที
งานนี้พนักงานลุ้นยิ่งกว่าคนอื่น เพราะตามระเบียบธนาคารระบุชัดเจน กำหนดโบนัสเป็นสัดส่วนตามกำไร จะได้โบนัสก็ต่อเมื่อธนาคารมีกำไร กำไรมากก็ได้โบนัสมาก แต่ที่ผ่านมามีแต่ขาดทุน เลยไม่ได้โบนัสกับเขาสักที ก็มีเหตุผลที่ไม่พอใจฝ่ายจัดการจนต้องมายกป้ายประท้วง
- ธนาคารไทยพาณิชย์ เป็นธนาคารแรกที่ประกาศจะใช้บิ๊กดาต้า ในการวิเคราะห์พฤติกรรมลูกค้าแต่ละรายว่าใช้บริการอะไร ต้องการอะไร เพื่อเสนอผลิตภัณฑ์และบริการให้ตรงใจลูกค้า ไม่ไปเสนอบริการสะเปะสะปะ ทำให้ต้นทุนสูงโดยไม่จำเป็น ส่วนจะเห็นผลเป็นรูปธรรมเมื่อไรนั้น โปรดติดตามตอนต่อไป